gentaiscool/nusaparagraph_topic huggingface dataset:
Potho Proppo kakanan asli Dhisa Proppo Pamekasan Madhura se manes ban nyaman barnana pote bherse. potho ta' pate bannya' ejhuwal polana ta' bannya' tao carana aghabay. Poto Proppo bhidha maso kue putu sanajjan para' pada'a nyamana. Potho Proppo ekaghabay dari teppong palotan se eghiling alos. nyeyor se epasot jhang-lanjhang, ghula ban esaloy. cara massa' se moderen aghunaaghi sobhluk se ebabana eberri' aeng. pas adhunan teppong ghella' abhangon ngangghuy teppa'an se dari bhathok kenne'. samarena adhunan ghella' epamaso' pas etotop maso rambinga. kapan la abak abit Potho Proppo eyangka', engen-angenaghi sakejjha' ban Poto Proppo se abarna pote ngetthak bisa langsong ekakan 

Topic: food & beverages
Piknik bik cah-kancah neng taman kottah ajiah kegiaten se lebur ben bisa e lakonen lok cuma teppak preien lanjehng, tapeh kiah teppak prei sabtoh-minggu.piknik bisa e lakonen lebet ngibeh bekal kakanan ben enoman ghebey e nikmatin reng-bhereng, ben ngibeh perlengkapan ghebey amaen akadik frisbee ben bal. ngampar lamak dheddih sala sittong kewejiben mon entar apiknik. ngampar neng area taman se seppeh ben naong ghebey tojuk nyantai. e dissah kakanan ben enoman se eghibeh bisa e nikmatin sambih acaca ben aghellek bhereng. marenah jiah bisa aman frisbee ben bal sampe ngerassah lessoh. kegiatan riah bisa ngebey oreng ngerassah seggher ben keleburen marenah seminggu alakoh otabeh ajher.

Topic: leisures
Ahmadiyah bada se ngoca' banne Islam, bada se ngoca' Islam Keng la aqidana sessat polana ngako jha' pagghun bada Nabi samarena Kanjeng Nabi Muhammad kalaban dhasar Allah se nantowaghi paneka dalem Al-Qur'an. Jemaat Ahmadiyah Indonesia (JAI) ngemodhi Are Khilafat ka-114, Ahad, 29 April 2022. Lalampa'an reya elaksanaaghi kalaban cara nasional lebat addhep mowa dari internet. Video ekala' e Masjid Al Hidayah Ahmadiyah Kebayoran Jhalan Ciputat Raya, Kebayoran Lama, Jakarta Selatan. Carama otama eyatoraghi bi' Amir Nasional Jemaat Ahmadiyah Indonesia Maulana Abdul Basith Sy. Amir JAI ngatoraghi jha' Khilafat Ahmadiyah asefat rohani ban ta' kodhu epaddhek kalaban cara kadhunnyaan dalem arteyan kalaban rohani se kowat .

Topic: religion
Bannya' oreng ngoca' ta' senneng olahraga. Oreng senga' jiya biyasana oreng se ta' toma ngarassae sake'. Keng monla kadung sake', kadhang monla etanya'aghi dokter, ngoca' ta' toman olahraga. Dokter nyala'aghi jha' manossa areya bhuto olahraga. Apa pole dhujan ngakan kakanan se langsong bada otaba langsong dhaddhi, kakanan se marosaghan ka bhadhan. Monla esoro olahraga, ngoca' sengka polana lesso. Ongghu mon eker-pekker, pa-apa se ekalako bhanarena areya la tamaso' olahraga. Ta' tao pole mon ma-damma nambhu bada oreng se ngater ngangghuy motor otaba sepeda. Ta'la mon reng soghi nyaman bannya' dhunnyana maske andi' kalakoan senga' jiya. Pendha' bada'a se ekabajari ghabay tambha. Ghampang rapa jha' ghun olahraga se mamfaaddha bisa lanjhang etembhang neng-enneng, odi' ghun ngakan tedung. Monla eberri' sake' bhuru enga' jha' olahraga reya bannya' mamfaaddha.

Topic: sports
Teppak jiah tim se atanding jiah tim junior seomoran SMA, seomoran tang kancah. Duwek tim se amaen jiah ketelak sarah bhidhenah, Sittong tim se ngedominasi jiah lakar maennah genteng. Mereka amaen gheset ben gerakannah sat set, kerja sama timmah kiah bhagus. Sedangkan timmah gebetannah tang kancah jiah lebbi pasif. Tapeh benne berarti mereka amaen jhubek. Tim se ngedominasi ghellek juah ketelak emosional sarah sabbhen amaen. Engkok se nyeling cara maennah oreng oreng jiah tebhenah ghik bhuruh taoh jhek watakkah oreng bisa e ketelak kiah teppak atanding olahraga. Selaen aturan aturan ben cara maennah basket, engkok ghik bhuruh taoh kiah soal watak jiah teppak negghuh tanding basket jiah.

Topic: sports
Kennengngan ibadana oreng Hindu nyamana pura. Neng Indonesia, pura reya bannya' etemmowe e Bhali, polo se kabannya'an magharsarena aghamana Hindu. Pura reya, salaen kennengngan kaangghuy ibada jhughan aropaaghi sombherra lalampa'an ummat Hindu enga' akompol kaangghuy amargha, asosialisasi, ngembhangaghi kabhudhajaan ban salaenna, da'iya se epothek dari situs Parisada Hindu Dharma Indonesia (PHDI). Kennengnganna Pura Menorot ketab socce Hindu, Weda, la nerrangaghi apa se esebbhut kalaban kennengngan socce ban amper socce kaangghuy mandhek kennengngan ibada Hindu. Kennengngan ghella' enga' ghunong, danau, katemmonna songai, ghir sereng, tase' ban salaenna se eyangghep andi' nilay kasocceyan. Mela dari jiya kennengngan ibada Hindu umumma epaddhek e kennengngan kasebbhut kalaban arepbhan, bakto ibada ummat Hindu ngaolle pekkeran-pekeran socce (wahyu), sajiya se ebuwa' dari situs PHDI.

Topic: religion
Mayuh manabi terro onengah cara nompak wahana wisata neng Wisata Bahari Lamongan otabah WBL. Se pertama, sampeyan nekah kodhu melleh tiket gellun Lajuh meyos Ka kennengan Wahana. Terserah sampeyan terro naek ah apah Bein, seng penting aneka sampeyan ghaduwan mental ban Lok takok. Manabi tero nompak ah tsunami ban tornado panjennengan koduh Yap siap ghi rassah degdegannah. Ghamoang rapah, Coman langsong Bein Ka patugassah pataoh tiket masok eng se ebellih gellek ruah Lajuh toro' aghin instruksi nah petugas. Badha neng  WBL jyah alat transportasi ghabay keluarga se arasah manabi a jhalan neka ngabi'in Bhakto. cokop sewa mobil berjalan khosos kaloarga, sewa sa are coma Tello polo ebuh se arennah, sampeyan la ampon sapuassah alenjelen nompak ryah. Sala le mode seh manorot kaula daripada mejer lessoh se ajhalan alengleng WBL, angoan messen sewa transportasi jaruah.

Topic: leisures
Mon masok mosen ojhen biasanah kalmbih reh abek beuh polanah tak e jhemmor bebe mataareh ben tak ceppet kerreng. Sejjhek bedenah mesin cuci, lambhek mesin cuci reh bedeh 2 tabung, sittong tabung ghebey nyassa ben sittong tabung ghebey mengerinkan otabeh merres. Samarenah nyassa, oreng ghik ambhu ma ngalle sassaan riyah ka tabung sebelanah ghebey  e pakerreng. Mon la mareh e pakerreng dheri mesin cuci se 2 tabung riyah ghik ambhu e jhemmor pole ning bebe mataareh. Senyatanah tak bhuto sarah ka mataareh, tapeh ghun parloh diangin-angikan makle kerreng sarah. Bedenah mesin cuci riyah maghebey kalakooan cuci mencuci riyah dhedih lebbih cepet ben tak lessoh ka oreng se ngelakonih. 

Topic: technology
Kedai Garasi se bada e Jl.Pintu Gerbang Kabupaten Pamekasan arobaaghi barung se segghut edatengnge na'-kana' ngoda. Polana paladhinanna ceppet. Apapole se senneng ngakan mi bada mi se alas-kellas nyamana. molae dari klleas SD, SMP, SMA ban saterrossa. Mon se kellas SD tantona ta' peddhis sajan tengghi kellassa maka sajan peddhis sara rassana. Kedai Garasi reya patot maso nyamana, maso' ka lorong kene' ban kennengnganna lakar enga' garasi. Tape setiya la raja polana bannya' se entar ka barung reya bi-lebbi na'-kana' ngoda. Arghana kakanan ban enumanna abak moda ta' larang enga' kakanan se bada neng hotel otaba barung raja. Kedai Garasi lako nganyare ban ainovasi malolo mangkana lako ramme polana noro'e jhaman.

Topic: food & beverages
Sampeyan kodh perate aghi kalakoan nak kanak samangken neka ampon la ka odhi'annah jareya lok leppas dhari se anyamah HP. Ben areh lok dik ambu sareng nge games jaruah bik hp, padahal manabi e tengale hal jareya daddhi sala settong kebiasaan lok beccek, melanah marosak pekkeran ban madaddhi nak kanak neka males. Engghi oneng manabi kulah neka sennneg jughan sareng nge games napah pole amaen ML kulah pste seneng sarah. Namong, kulah ghaduwan bhakto bileh kulah a maen games, bileh jughan kulah neka notop hp jariah ban ngalakone hal se positif. Manabi manorot kulah jha' torodhin bein nak kanak neka a maen games sampek lok oneng bhakto.

Topic: technology
Kakanan peddhis bannya' ekasennengnge oreng apa pole e bakto nambhara'. sapa se dhujan kakanan peddhis wajib arassae Bhibhik Songkem otaba Ajam Songkem se aropaaghi kakanan asli Sampang. kakanan reya asli bada e Dhisa Taddhan ban manabi e daerah kotta bisa etemmo neng eyada'en hotel Rahmat. Bhibhik Songkem kakanan peddhis se dari bhibhik buto ta' era'-kerra'. abhundhu' daun keddhang ban plappana ta' bannya' coma enga' buja-cabbhi tape se dhaddhi kaistimewaanna iya areya robana kakanan reya maso rassana se makataghiyan. Ekakan bakto anga' maso nase' anga' rassana ta' bisa ambu akael. Peddhissa seddheng, dhaghinga powa, apa pole ekakan bakto jhan-ojhanan enga' setiya. Emma rassana nyamut sara.

Topic: food & beverages
Lanas andi' rassa se lo'-celo' manes. Ta' nyangka keya lanas areya tamaso' wa'-buwa'en se bisa ghabay tambha keya. Panyaked se bisa etambhai bi' buwa lanas areya, panyaked radang. Radang gherrungan ban bisa radang se laen. Lanas bisa ghabay tambha dhing bada se loka neng dalem bhadhan. Mon bada se bara keya. Lanas mon neng roma eghabay rojhak nyaman sara. Biasana epalappae kacang ban bista. Ekocek ngangghuy pettes. Bisa keya epalappae pettes malolo. Kadhang rassa celo'en lanas rowa kalowar sara dhingla epalappae pettes. Mon teppa' ka pettes se nyaman, lanas reya pagghun noro'. Bada lanas maddhu se ejhuwal larang neng pasar. Bada se lanas biasa. Lanas bannya' epadateng dari lowar Madhura. Kadhang bannya' keya lanas se ejhuwal neng tor-motor.

Topic: food & beverages
Natal se aropaaghi tellasanna oreng Kresten reya saongghunna padana maso bulan molod mongghu oreng Islam. Bulan paneka se aropaaghi bhabhar epon utusanna Allah. Angeng se mabhidha paneka manabi Isa otaba Yesus ekaghabay sasembhaan sareng ummat epon ban are bhabharepon dhaddhi are tellas. Tape dalem Islam tellas paneka are raja se katantowanepon dateng dari Allah lebat parantaraepon Kanjeng Nabi Muhammad, menangka oreng Kresten are laher dhaddhi tellas amargha aromasa sajjhek bhabharepon nabi Isa paneka padana ban panyalamet sadhaja oreng se parcaja. Namong dalem Islam sanajjan Kanjeng Nabi aropaaghi oreng se eyutus kaangghuy masalamet oreng se parcaja ban tako' da' ka Allah. Bhidhana Nabi Isa eyangghep bisa masalamet ka se parcaja, Islam aberri' pangacuwaliyan mongghu coma da' oreng se parcaja ban tako' ka Allah ban parcaja jha' nabi Muhammad utusan Allah banne se masalamet oreng. Manabi terro salametdha kodhu atoro' ban nyonto lomampaepon Kanjeng Nabi.

Topic: religion
Mon jar-kalenjar maso kalowarga apa pole ana' bine kodhu nyare kennengngan se nyaman ban ta' kobater mon lapar. Contona mon entar ka pengghir sereng enga' Jhumiang reya ta' kobater. Mon lapar ekennengan bisa melle rojha' otaba campor. mon lapar e jhalan bisa melle campor lorjhu' se dhaddhi kakanan asli magharsare e Jhumiang. arghana keya ta' larang ban ta' kera kasta mon jar-kalenjar ka dissa. Tape mon nyambi ana' kene' kodhu ce' tengatena polana tako' ghagghar dari tengghina pas eyanyo' omba'. otaba amaen beddhi pas sokona ecocco' bhelleng otaba duri. polana beddhi tase'en ta' bherse ban ta' pate karabat magghi la ekarces. Keng bhaghussa bisa ngajhari ana' parkara bulung seerabat ban ebuhdhajaaaghi maso magharsare 

Topic: leisures
Bada kosan se bhaghus tape argha sewana paleng moda Rp. 500 ebu bhan bulan. Kennengnganna nyaman bada AC-na ban ghenna' maso tv se raja. Jiddengnga bada e dalem tape keng ta' bau ka dalem kamar poko'en nyaman. Tape se bannya' nyewa biyasana dokter ban Anggota Dewan se pola nyare katennangan ma'le ta' rowet pekkeran marghana kalakowan se ngakan otek. engko' tao polana semma' maso tang roma ban se andi' reya tang tatanggha se dhaddhi pegawai BINAMARGA Kabupaten Sampang. Ya mon engko' ghun ngala' edingan tape mon dhddhi anggota Dewan ghu'-lagghu' pada terro nyareya kosan se enga' jiya ma'le ta' rowet mon andi' kalakowan se rowet. ya mon setiya ta' andi' pesse magghi andi' eman keya polana banne DPR. 

Topic: leisures
McD andik kiyah fasilitas araya aghi ulang taon ning gerai McD. Dhedhi reng tuah bisa messen paket ulang taon anak na ka McD. Dheggi' ngadaaghi acara ning gerai McD ben la sepaket moso MC nah. Biasanah se ngada aghi ulang taon ning dhinnah olle ngakan menu McD kiyah. McD aberrik tema khusus sabbhen taon, engak tema Under the sea. Tema riyah dheggi' dekorasi ben souvenirrah tentang tema jhuko'-jhuko' ning bebe tase'. Bede kiyah tema Unicorn. Dhedhi se messen tema riyah paghun benyak dekor ben souvenir se bede ghemberreh kuda poni se anabernah. Ka reng tua nyaman mon aghuy fasilitas ariyah, polana praktis ben tak repot. Ghun kare mesen ben majer, tak osa repot nyiap aghi ben abhersean samarenah acara. 

Topic: food & beverages
Gus Baha' ulama Nahdotul Ulama (NU) dhaddhi pandhumanna reng-oreng kaangghuy hokom dalem Islam. E Yutub bannya' oreng se ngedingaghi caramana ban aghuru kaangghuy dhaddhi santrena Gus Baha'. Oreng Islam neng Indonesia asokkor bada settong Ulama se paham elmo fiqih ban Qur'an. Para' sakabbhinna Ustadz ban keyae reya ngakowe ka elmona Gus Baha' se Alem ban aropaaghi moret dari KH. Hasyim Asy'ari dari sanat elmo. Se mabhunga pole e tengnga jhaman se ngadhepbhi hokom eghunaaghi kalaban nyasuwayaghi naksona manussa dhibi'. Bada hokom ghun eyangghuy kaparlowan politik otaba ghalimpo'. Ontongnga badana Gus Baha' bisa dhaddhi pangembang dalem parkara hokom se ampon bennya' rabeng.

Topic: religion
Manabi reng lambannah neka sadhajana jyah la serba tradisional kabbhi, paapah sadhajana neka kodhu usaha gellun pe rajhe ban arassah lessoh. Namong manabi samangken neka sadhajana la ampon e peghampang sareng badhana teknologi se ampon la canggeh ban la ampon anyar sadhajana. Badha inovasi inovasi se maghabay teknologi samangken neka bisa daddhi teknologi se terbaru ban bisa eandhalaghin saenggha sadhajana cara jareya bisa ekalakone sareng alat alat ka'dhinto. Manabi kulah ghi, apa se badha samangken la bisa abhanto manossah neka lebbhi ae pole. Akadhi mesin cuci ampon la badah saenggha oreng lok parlo lessoh ngocek sassa'an se nompok ban lebbhi hemat ka aeng. Tor teknologi laennah se maghampang manossah.

Topic: technology
Sebagai pemula pola sempet anyah tanyah apah bhidenah deskripsi toko online ben deskripsi produk. Make terlintas parak pade'eh, keduek eng andik perbedaan se signifikan. Deskripsi toko aesseh informasi seuptar toko jiah, akadik nyamah toko, visi ben misi, produk se e jhuel, alamat toko fisik mon bedeh, ben laennah. Sementara deskripsi produk ajiah informasi seputar keangghuyannah produk, manfaat produk, cara ngangghuy, cara nyempen, ben laennah. Tebhenah deskripsi produk e ghebey adhesar jenis produkkeh. Make tokonah padeh, tentoh setiap produk se e jhuel jiah andik deskripsi se bhidheh. Misallah ngejhuel skincare. Tentoh antara deskripsi produk serum bik lipstik lok padeh. Tebhenah deskripsi produk ajiah terus aobe norok kondisi produk se e jhuel.

Topic: business
Gus Dur keng neng eneng ngedingaghi cek sabbherah, tenang ben lok cak ngocak pa apah. Marenah oreng lakek jiah mangkat, mored ghellek se ngetelak kejadien jiah penasaran ben atanyah, "Arapah Gus Dur keng neng eneng lok meles cak ocak eng oreng lakek ghellek?" Beberempah bektoh marenah Gus Dur atanyah dek mored ghellek, "Mon seseoreng merrik hedeh sesuatu, tapeh hedeh lok endek neremah, teros andik eng sapah ben ghiben ghellek?" "Yeh andik eng se merrik," jeweb moreddeh. "Deiyyeh kiah bik cak ocak kasar ghellek," kocak eng Gus Dur. Deri jiah, Gus Dur ngajheraghi jhek cara se paleng beccek ghebey ngelaben oreng se cak ngocak en jiah neremah cakocak eng tapeh lok e pamasok dek ateh.

Topic: religion
Ring basket riyah lakar esekot teggih kennengannah makle se amaen basket riyah se terro memasokagih bal kodhu aloncak ben ngelempar bal ajiyah, ring basket riyah bideh deri gawang sepak bola. Settong kelompok basket riyah andik ring basket dibik se kodhu ejegeh deri kelompok moso otabeh laben makle tak sampe memasok agih bola basket riyah neng ring jiyah. Delem settong lapangan basket pasteh bedeh duek ring basket polanah, delem sekaleh maen olahraga basket riyah elakonen ben duek kelompok. Neng olahraga bola basket riyah gawang otabeh ring basket riyah andik nyamah resmi se ekenal ben Backstop se bedeh keranjengah, papan,  jering ben tiangah.

Topic: sports
Restoran Mie Gacoan se kasohor samangken paneka ghaduwan kaunikan se laen daripada se laennah. Ghaduwan tim ban pasukan se bannyak  bhakto ngalayane laghanan ban kennengah epon rata-rata cokop luas. Ghabay reggha dhari restoran neka manorot kaula ampon stamdart ban ban neng kantong. Napah pole soal rassah ampon se paleng sae dhari restoran mie laennah. pelayanna epon e sateap cabang biasannah enlaen. neng gacoan paneka kita bisa mele ecem macem menu kakanan se langsong dhaddi ka'dhinto. Ban pole asmaepon nik-unik. Badha Mie Iblies, Mie setan, Es genderuwi, udang rambutan, ceker peddis, es sundel boong ban laen epon. Ghabay rassah lok parlo eraghuaghin pole.

Topic: food & beverages
Ketab socce reya toronna dari Allah kaangghuy dhaddhi conto se bhaghus. Nabi Ibrahim kaangghuy nandhaaghi tandha bhaktena da' ka Allah ban alaksanaaghi nadharra da' ka Allah jha' paleng bhaghus reya ban nomer 1 cinta ka Allah banne manossa. Tape dalem Islam se esambhelli reya Nabi Ismail se nasabbha dagghi' dapa' ka Nabi Muhammad. Caretana pada tape oreng se edalem careta ta' pada. Nabi Ishak reya nasabbha dagghi' asambhung ka aghama Yahudi ban Kresten. Oreng Kresten ta' ngako jha' se ebhelli reya Nabi Ismail polana Nabi Ismail bhabhar dari buda' se eyangghep ta' molja ban ta' patot dhaddhi nabi sanajjan Siti Hajar la mardhika ban dhaddhi rajina nabi Ibrahim oreng Yahudi ban Kresten pagghun ta' ngakowe Nabi Ismail kantos Nabi Muhammad.

Topic: religion
Mon terro andik hobi se bisah kiyah ngasel aghi pesse, hobi aternak riyah bhegus ghebey e tekuni. Sala sittong se ghempang mon e kaghebey hobi anyar riyah aternak ajem. Melle ajem se ghik kinik pas berik ngakan bhen areh. Mon lamareh ajhem kenning jhuel makle olle psse. Se kodhu e lakonih mon terro andik hobi ternak ajem riyah se pertama nanto aghi terro nyabek kandheng ajem e dimmah. Kadheng se bhegus riya se tak pateh semmak moso romanah oreng, polanah mon mak-semmak takok bheunah ngingik ajem e kaceom. Ka dowek pas ghebey kandheng. Kandheng ajem mon bisah se ghempang e bherseaghi taenah, polanah ajhem riyah tak ngarteh dimmah kennengan tedung dimmah ghebey a taeh.  Se ka tellok riyah, nyareh bibit ajem se bhegus. Se ka empak, berik ngakan ajhem bhen areh. Obhein pakannah nik sakunik, jhek papadeh, makle ajhem andik nutrisi dheri variasi kakanannah. 

Topic: leisures
Usaha kennek ajiah sittong usaha ekonomi produktif se independen otabeh naddhek dhibik bisa se e kaandik perorengan otabeh kelompok ben benne dheddhih bhedhen usaha cabang deri perusahaan utama. E kuasain ben e kaandik serta dheddhih begien bisa langsung bisa lok langsung deri usaha menengah. Usaha se masok kriteria usaha kennek ajiah usaha se andik kekayaan bherse 50 juta bik maksimal se e kabhutoen depak 500 juta. Hasel jhuelen sabbhen taonnah antara 300 juta sampe paleng bennyak 2,5M rupiah. Sala sittong jenis usaha kennek neng Indonesia jiah livelyhood activities, ajiah UKM se e manfaataghi ghebey kesempaten alakoh ghebey nyareh nafkah se lebbi umum e kenal dheddhih sektor informal. Misallah pedagang kaki lima.

Topic: business
Ebbal volly biyasana ekamaen bi' bannya' oreng tegghi. Tape banne ghun oreng tegghi. Tape oreng biyasa pada keya korla bisa nyemmes, bisa ngompan ebbal, ban bisa maghi ebbal. Biyasana neng ebbal volly, oreng se andi' bhadhan panda' bada neng tengnga. Arowa biyasana ekaghabay toser otaba oreng se merri' ngompan tegghi ka oreng se nyemmesa. Neng barta, olahraga volly areya tamaso' olahraga se mategghiyan ka bhadhan. Nyaman dhing ekamaen bi' na'-kana' se terro bhadhanna reya tegghi. Tamba nyaman mon ekamaen bhanare. Maske jharing tengngana tegghi, nyemmes bisa keya epokol neng tengnga ban budi. Poko' alonca', pagghun tegghi keya di-budina. Olahraga reya banne ghun ekamaen bi' oreng lake'. Oreng bine' pada bisa amaen keya.

Topic: sports
Teppak mon aberkak riyah mon sakeng gencangah kadheng sampe lok jellas se ngetelak neng bebenah ben neng jhelen. Biasanah mon oreng olahraga aberkak riyah le terro dulih mareh, mangkanah ager se aberkak epegengcang sokonah se aberkak jiyah makle lekkas depak. Hal se pareng sereng kededdhiyen ariyah mon teppak aberkak mo-temmoh pas labu. Biasanah sebelummah labu riyah awallah kesandung gellun mon lakar neng jhelen jiyah bedeh betoh otabe benda se ngalangen jhelen. Otabe bisa kiyah labu margenah tadek sebab, akaden ke teselengkak sokonah dibik se aberkak gencang jiyah. Tentonah labu riyah rassanah sakek apapole mon sampek lokah sokonah, malah bisa sampek mekeluar dereh. 

Topic: sports
big wafe surfing tamaso' olahraga se macalaka' laenna. Kake mon senneng acebbhung ban senneng ngadhebbhi omba' raja, kake parlo coba olahraga jiya. Asalancar neng attassa omba' raja dalem kabada'an bhadhan amanjheng. Tape maske nyaman, olahraga areya lakar manyaman mon ka oreng se lakar biyasa otaba la segghut alate dhibi'. Masalana mon kake ta' toman negghu' salancara sabellunna, apa pole kake ta' tao alangngoy, dhina jha' sangasae kake nyoba' olahraga macalaka' jiya. Mon epaksa, bisa dhaddhi kake ekakan omba' raja se nabang kake dari jhau ka semma'. Bisa ekakan ban epatada' bhadhanna kake eghiba ka dalem tase' se dalem. Se paleng penteng dari olahraga reya, iya orengnga kodhu tao alangngoy. Monla tao alangngoy, maske kake ta' bisa manjheng neng papan salancara ajiya, kake bisa ajagha dhibi' ban ajhalan pole neng attas omba'. Ecoba' ban ros-terros ajhar. Tada' se mohal dalam kabada'an enga' jiya.

Topic: sports
Manabi sampeyan terro ngarassaen nekmattah alam sejuk neka tape nuansannah jariya alam perairen. Coba' entar ka Sarangan, neng jhaba temor neka. Perna sarah manabi neng kassah, suhu udaranah cellep akadhi neng cangar. Teros udarannah neka sejuk ban adem geressannah. Bannyak reng oreng entar ka telaga sarangan neka naek praoh sambih nekmataghin aeng telaga sarangan ka' dhinto. Sadhajana bisa masok ban naek praoh ka'dhinto, namong lok sadhajana bisa masok. Amargha takok bahaya ka badhannah dhibi', acorak manabi nak kanak neka lok enneng nompa'. Amargha demi kaselamadhen dhalam nompa' fasilitas perusahan. Daddhi bileh se terri ngarassaen nompak praonnah Sarangan ban ngarassaen celleppah udarannah e kissah?

Topic: leisures
bada ngara dari taon 2018. Game se anyama mobile legend kaloar neng Indonesia. Bannya' na'-kana' senneng amaen, sampe' loppa bakto. Loppa baktona ajhar sampe' tababas ka ejjham mangkat sakola polana oso' amaen game mobile legend otaba esebbhut ML. ML areya bada jhuba'en keya ka na'-kana'. Sala settong jiya, loppa bakto. Tape lakar nyaman ban lebur ongghu dhing amaen ML ajiya. Sakaleyan amaen, bisa-bisa terro amaena pole. Tagher sampe' mato. Bada keya tanangnga, darina segghut ghallu negghu hape ban maen ML, arowa tanangnga temmo cekka'. Dokter ngoca' ora'en ban jhalan darana neng ora'en ajiya ta' jhalan. Ya sala settongnga polana segghut ghallu negghu hape pas ta' epaghuli ka se laen tanangnga. Ya dhaddhina pas senga' jiya.

Topic: technology
Wildan riyah terro entar dek Sorbejeh dibik, Wildan terro entar dek Pasar Blauran gebey melleh buku bekas se argenah lebbih ngode.  Romanah Wildan riyah bedeh neng Kecamatden Kamal. Neng Kamal riyah semmak bik pelabbuhen penyebrangan kapal ferry se ngangkuk penumpang dek pelabbuhen tanjung perak Sorbejeh. Semarenah mentah ijin dek oreng tuanah, Wildan ngambek pedesaan neng pengghir jhelen gebey entar dek pelabbuhen. Semarenah depak neng pelabbuhen, Wildan langsong melleh karcis neng loket, argenah cek modenah gebey se ajhelen sokoh lok ngebeh montor riyah keng lemak ebuh.  Naik kapal riyah lebur polanah bisa ajhelling tasek ben bisa ngetelak jembatan suramadu deri jeunah.

Topic: slice of life
Sate salah settong masa`an paleng e sennengnge oreng Indonesia. dhaddhi tokang sate mun ca`na pekkeranna oreng ariya kalakoan biasa. Salah! justru polana kakanan se paleng e sennengngi, oreng bannya` se bhuto tokang sate. maseh ta` bannya` se esiapaghi, tape biasana mun ngakan sate e pengghir jhalan maste bede minumanna kiya kan?. Nyiapaghi sate matta ka palappa kecap se ghebey mangghang sate. Mare ruwa ngeppai sate ngangghuy kepai tradisional lebbih nyaman ebhandhing ngangghuy kipas angin. Aroma ben rassana bhidhe. Bhutoh ta` depa` 10 menit langsung nyampor sate ben palappana pas irisan babang merah, pas cabbhi lete` kadhang ye angghuy sambhal sate. lansung e sajiaghi ka pelanggan bi` nase` anga` ben nginumma. Manteplah.

Topic: food & beverages
Neng seddhik'en tang roma riyah bedeh ebangun masjid anyar, lambek riyah lakar  bedeh tanah kosong andik'en tang tetanggeh setiyah bik orengah ewakafagih gebey masjid. Aherrah oreng kampong neng tang roma riyah psa ngebey kepanitiaan gebey nolongin pembangunan masjid, deri nyareagih tokang gebey bangun masjid ben nyareh donatur. Korang lebbi parak setaon nyareh infak ben donatur gebey pembangunan masjid riyah, Alhamdulilah ontong pessena le akompol deddhi bisa emolaen bangun masjid riyah. Setiyah masjid jiyah le seket persen deddhih ketelak rajeh ben megah mon deri luar, mandher bedenah masjid riyah kabbhi oreng neng tang kampong pas sajjhen sereng entar sholat neng masjid. 

Topic: religion
Kennengngan ibada oreng Bhuddha areya Vihara otaba identik keya kalaban Klenteng. Mongghu oreng awam ka vihara ban kelenteng eyangghep kennengngan ibada se pada. Tape, vihara reya aropaaghi kennengngan ibada ummat Bhuddha. Samentara kelenteng aropaaghi kennengngan ibada kaangghuy oreng Tridharma (tello' aghama), iya areya Konghuchu, Taoisme, ban Bhuddha. Jiya artena, ummat Bhuddha bisa aibada e vihara ban kelenteng. Tape da' oreng Taoisme ban Konghuchu coma ngalakone ibada e kelenteng to', ban banne e vihara. Parbhidh'an kaduwana iya kelenteng reya eyurus maso sefu, reng lake'. Mon vihara eyurus maso reng bini'. Tape parbhidh'an vihara ban klenteng laenna areya, e dalem vihara umuma coma bada patung otaba rupang dewa-dewi, se dimma statussa banne dhaddhi tuan roma. Tape kelenteng bada duwa' rupang se statussa dhaddhi tuan roma.

Topic: religion
Areh Sabtoh berik bedeh praktikum lapang dek Songai se bedeh neng Bedengan Malang. Kabbhi mored entar dek kassah  termasok Nia se ebeghi deddhi kelompok. Selaen mored praktikan beddeh jughen asisten praktikum se norok gebey ngajeragih materi edhissah. Salah settong alat se kodhu egibeh ajiyah HP gebey foto kegiatan ben hasel se etemmoagih teppak praktikum. Teppak kelompok'en Nia, HP se egunaagih gebey foto ajiyah HP andik'en Nia. Teppak bektoh foto betoh ben aeng neng songai jiyah, lok sengaja Nia labu kepleset margenah lecen. HP andik'en Nia norok tecabbur dek aeng, aherrah HP nah mateh. Setiyah HP nah Nia gik egibeh neng tokang servis makle epebeccek,

Topic: technology
Neng barta la bannya' kabhar jha' Indonesia reya bhakal bada'a resesi. Resesi areya artena, bharang bannya' onggha ban kabada'an pesse arghana sajan larang. Dari kabada'an resesi se koca'en bada neng taon 2023, oreng bannya' tako' ban ghimeng. Tako' dhibi'en ta' kowat ban ta' bisa haselaghi bannya' bharang se eyarghai bi' pesse. Mon bharang larang, bannya' perusahaan noro' bunte' polana bharang se eyangghuy ghabay bharang ajiya, bellina larang. Tape bannya' keya oreng se pagghun parcaja jha' resesi reya bisa elebadhi bi' oreng se andi' usaha neng dhisa kene' otaba neng settong Kotta, bannya' usaha ne' kene'an ajhagha. Mon la bannya' ajhagha, ekonomi pagghun stabil otaba nettep jhalanna. Ta' bisa maske dalem kabada'an resesi, monla arghana bharang dari dhisa reya argha nyaman, ya ta' osa kobater pole. Bada se ekoca' usaha reya UMKM. UMKM bhakal maodi' ekonomina maghersare se bannya' kobater resesi neng 2023. Bisa elaban poko'en.

Topic: business
AC jiah sala sittong alat macellep ruangan se bennyak e angghuy ghebey kebhutoan manossah. Tapeh bedeh se ngocak jhek ngangghuy AC bisa ningkataghi pemasen bhumeh. Ariah amarghe AC ngangghuy gas CFC se dheddhih sala sittong gas rumah kaca se bisa ngerosak lapisan ozon bhumeh. CFC jiah nyamanah Chlorofluoroncarbon otabeh se biasa e sebbhut dheddhih Freon, ajiah gas hasel campuren atom klorin, fluor, ben karbon se stabil sarah. AC ngangghuy CFC ghebey macellep udara ben marenah jiah ngelepasaghi gas jiah dek atmosfer. Polanah bentok eng se stabil, CFC se e lepasaghi AC bisa ongghe dek lapisen stratosfer bhumeh kennengan e dimmah lapisan ozon jiah neng eneng.

Topic: technology
Bede cara negghu pertandingan sepak bola sopaja abe` ta` bhusen ben sabhaligghe bisa senneng, ye ruw pertama kodhu tao ben paham ka peraturanna bal balan. Mun la tao ka aturanna permainan, penonton riya ta` sarombenan protes sampe` ghebey kisruh e lapangan. Kaduwe` ye regghei permainan sepak bola. Ghun nyamana amain ye bede se kalah ben bede se mennang, jhe` sampe` bih lebbih mun klub andalanna kalah. Katello ye tengghu pertandingan laenna se bhagus, ma` le ta` bhusen nengghu klub bola jeriya malolo. Mun nengghu se lebbih bhagus kan dhaddhi tao beremma saongghuna permainan bal balan laenna. Mun la ngarte, penonton riya ye ta` ghampang nguso`an mun andalanna kalah, apapole mun mennang ye kobassa. 

Topic: sports
E dhi-sedhi-eng roma benyak nak-kanak kenni dedhi cek salpa eng mun mukka berung se a juel enuman. Nak-kanak biasanah paleng seneng dek enuman se e kocak es boba. Enuman jiah bedeh se a rassah coklat, vanilla, stroberi, otabeh a rassah kopi. Biasanah neng boba bedeh bighinah engak ager ken abek liak. Bighinah jiah deri tepong abek nyel-kenyel mun e kakan. Mun molenah a sekolah benak nak-kanak meleh enuman jiah, lakaran pas mun eyenum bektoh siang gebey mecia ben nis-manisah eber. Arghenah ghen lema ebuh segelas. Mun terroah nambah embuen gebey e attassah boba engak keju otabe mesis nambah du ebuh pole. 

Topic: food & beverages
Mela dhari kadaddhaj se bedeh narek neng songay ka'dhinto kulah jughan bedeh caretah se lebbhi aneh pole. Nah, a langngoy paneka lakar tang olahraga se paleng kulah sennengen ban kaula lakone hampir ben areh ongghu lakaran. Nah, dhari jareya kulah lok toman pole kan mandih songay kadhibi' neng budinnah roma sebab la segghut e rek tarek dhari dhelem jareah. Akherrah kulah neka pinda haluan terro asassa neng songay otaba leke kenne'. Namong, leke jareyah semmoh jheu. Akhrrah kulah paksaen melannah sobhung aeng ban mate lampu. AKherah kulah asassa jughan neng dhissah ban angoy langmgoy, namong aeng dhissah paneka lakar la cek kotorrah.

Topic: sports
Mon entara ka Pantai Camplong ango' are biyasa pendha' ta' sella'. pantai se segghut datengi engko' Polana angen tase'en cellep sara ban beddhina pada cellep. E pantai Camplong bada hotella kiya engko' toman ngenep keng rassana ta' pate poko' polana tada' aeng anga'en. ta' tao mon kamar se arghana larang pola bada aeng anga'en e jiddengah. Kennengngan reya paleng ramme e bakto tellasan. Keng paleng ramme reya tellasan topa'. Tellasan kurban otaba tellasan pasa pada ramme keng ta' enga' tellasan topa'. mon tellasan topa' pantaiya sella' jhalan e lowar pagghun macet lanjhang. bi-lebbi mon la oreng moleya. pagghun macet ler-keleran enga' olar ta' neng ajhalan. Mon are biyasa pantai Camplong reya seppe, oreng dateng to'-malto' ban ta' osa majar mon lebat pengghir.

Topic: leisures
Barung Asela se bada e pengghir sereng tase' Camplong aropaaghi kennengngan ngakan se andi' suasana otaba kabada'an endha, apa pole e bakto are compet. langnge se Mera sajan majhembhar barung reya. lokasina teppa' e pengghir jhalan ban ta' kera posang. bannya' dhamar ban Du gharduwan dari kaju sakabbhinna dari kaju se epletor, ghladhakgha pada dari kaju. dhaddhi mon ngakan ekennangan reya aromasa perna ban nyaman. fasilitassa abak lengkap patot oreng lako bannya' abali ban entar ka barung Asela. Paladhinanna andhep ban aladhin ongghu da' ka tamoy. Kennengnga motor ban speda motor leggha teppa' e pengghirra ban eyada'en barung dhaddhi tamoy ta' posang nyaba' tompa'anna.

Topic: food & beverages
Selda dhujen nonton drama korea. Biasanah mon la mareh ujien selda pas maraton negghunh drama korea sekalean refreshing dheri ujien se berrek. Dheri sakeng sennengah Selda ka drama korea, selda sampe taoh nik-sakonik istilah kata delem bhesah korea. Re saareh samolenah dheri skolaan, selda a salen kamabhi, ngakan teros bhejeng. Mon la mareh kabbhi Selda pas dung-tedungan isturahat sambih materros drama korea see tegguh. Selda biasanah nonton drama korea ning Telegram. Kadheng mon andik pesse, Selda nonton drama korea angghuy akun premium netflix andi'en. Mon la negguh drama korea sampek malem, Selda sampek e ghighirih moso reng-tuanah. Polanah mon tedung malem sarah, lagghu' pagi bisa tellat ka sakolaan. 

Topic: leisures
Mansuhana nyamana. Oreng se biyasa ajaga makamma Syekh Raba neng Meddhangan, Dhammabu, Mekkasan. Mansuhana omorra paleng la dapa' ka para' empa' polowa. Orengnga bisa etemmone neng dhalemma langsong. Orengnga tao silsilana ka bhuju' Raba jiya. Mon kerana bhuto, se sakerana terro taowa jha' bhuju' Raba areya dari dimma asalla, Mansuhana bisa ajhellasaghi. Koca'en keya, Mansuhana reya ghi' bada toronanna dari bhuju' jiya. Kennengngenna ghi' so'-maso'. Neng ghir-pengghirra bada bannya' saba. La neng Bhuju' Raba areya, kennengngenna seddhi'en Masjid Meddhangan. Neng dissa bada pondhuggha keya. Nyaman keya mon mondhuk neng dissa. Langsong eghurui bi' Mansuhana. Neng seddhi'en bhuju' jiya, bada ka'-bhungka'an se omorra la dapa' atosan ebu taon. Raja ce' rajana.

Topic: culture & heritage
Sapa se ta` tao ka siomay. Kakanan khas Bandung se la bannya` ejhual ta` pera` e Bandung. Siomay bisa kiya eghebey e bengko. Ben resep se la bannya` tersebar e you tube. Sayuran enga kentang, kubis, paria, ben ghuringan dari tepung sagu otabe kanji se ecampor jhuko` tenggiri mun lebbih nyaman. Siomay sakabbhina etuap kecuali adhunan kanji bede se etuap ben bede se eghuring. Nyaman ongghu ben kreatiffa oreng Bandung aghebey resep masa`an. Bisa makennyang kiya saporsi mun melle e luar regghe kisaran Rp 10.000,,00 - Rp 12.000,00. Carana aghebey mun e bengkoan ye ghampang kiya, tembhang melle e luar.

Topic: food & beverages
Pantai (Pengghir Sereng) Camplong aropaaghi pantai se segghut ekadatengi engko'. Polana angen tase'en cellep sara ban beddhina pada cellep. E pantai Camplong bada hotella kiya engko' toman ngenep keng rassana ta' pate poko' polana tada' aeng anga'en. ta' tao mon kamar se arghana larang pola bada aeng anga'en e jiddengah. Kennengngan reya paleng ramme e bakto tellasan. Keng paleng ramme reya tellasan topa'. Tellasan kurban otaba tellasan pasa pada ramme keng ta' enga' tellasan topa'. mon tellasan topa' pantaiya sella' jhalan e lowar pagghun macet lanjhang. bi-lebbi mon la oreng moleya. pagghun macet ler-keleran enga' olar ta' neng ajhalan. Mon are biyasa pantai Camplong reya seppe, oreng dateng to'-malto' ban ta' osa majar mon lebat pengghir.

Topic: leisures
Sampeyan Timan nyejhel njek naek speedboth manabi entar ka Pantai neng Bali. Neng Bali neka kennengan Wahana Speedboat jariyah, manabi onengah sensasi ngangghuy kendaraan neka. Cara angghuyyah ghi toroaghin ka trainee nah. Acorak nyettir sepeda motor matic ruah tinggal gas ban ator kacepeddhannah, jhek but ngebbhut degghik tebelig neng tase, jha' kalep jughan ngangghuy pelampung abadhi ajhaga kaselamadhen. Koncinnah manabih nyettir transportasi anekah engghi ka'dhinto santai ban kalem njek teggang tor panek. Mangken, dha'adha'eng sampeyan gas dik-diddhik manabi la badha filingah bisa ator kalangan peteggih ruah tingkadhen gas sah sopaja bisa lebih nyaman nganghuyyah. gampang ghamoang mlarat, tapeh insyaallah kabbhi padha bisa kok.

Topic: leisures
Oreng se dhujen nyongok an film pagghun andik benyak cara ghebey nyongok film, bedeh se entar ka bioskop ben cinema, bede se andik aplikasi nonton film engak Netflix otabeh Viu. Tapeh bedeh cara se tak pateh bhegus ariyah, download se tak legal. Bede carah downolad film anyar se ilegal. Ilegal riyah berarti tak majer royalti otabeh pajhek. Caranah bisa downdload ning link se nyediaaghi riyah. Polanah ilrgal, link riyah biasanah atrghenteh makle tak e temmoh. Cara riya tak bhegus, maskeh bede bhein oreng se anghuy cara riyah ghebey nyonggok film se terro e congok, biasanah film anyar se ghik buru rilis otabeh kaluar.

Topic: leisures
Sanajjan Ketab socce reya toronna dari Allah tape e dalem ketabbha oreng kresten se esambhelli maso nabi Ibrahim reya Nabi Ishak, kaangghuy dhaddhi tandha bhaktena da' ka Allah ban alaksanaaghi nadharra da' ka Allah jha' paleng bhaghus reya ban nomer 1 cinta ka Allah banne manossa. Tape dalem Islam se esambhelli reya Nabi Ismail se nasabbha dagghi' dapa' ka Nabi Muhammad. Caretana pada tape oreng se edalem careta ta' pada. Nabi Ishak reya nasabbha dagghi' asambhung ka aghama Yahudi ban Kresten. Oreng Kresten ta' ngako jha' se ebhelli reya Nabi Ismail polana Nabi Ismail bhabhar dari buda' se eyangghep ta' molja ban ta' patot dhaddhi nabi sanajjan Siti Hajar la mardhika ban dhaddhi rajina nabi Ibrahim oreng Yahudi ban Kresten pagghun ta' ngakowe Nabi Ismail

Topic: religion
Oreng se dhujen olahraga renang, biasanah angghuy bekto luangah ghebey arenang. Bede sebegien oreng se nganggep rennag riyah kegiatan rekreasi tapeh bede kiyah se ngaggep renang riyah kegiatan olahraga. Ghebey olahraga otabeh rekreasi, renang lakar ma lebur ka ateh ben ka bhedhen. Mon ghebey oalhraga biasanah oreng a rennang ning kolam renang. Tapeh mon untuk rekreasi, oreng bisah a rennang ning songai, tase' otabeh danau. A rennang riyah ghebey bheden sehat polanah kabbhi otot ning bheden aghulih bekto a rennang. Bede benyak gaya renang, biasanah se paleng sering oreng taoh riyah gaya bebas, polanah paleng ghempang. Gaya se laen riyah bede gaya dada, gaya punggung, ben gaya kupu-kupu. 

Topic: leisures
Nase' Padang ghi' deddih sala sittong kakanan favorit masyarakat Indonesia. Adhesar hasel survei taon 2017, Nase' Padang e sebbhut kakanan paleng nyaman e dunnyah. Salaen jiyah, Gusti apendapat  nase' riyah pas ka jhilenah reng Indonesia polanah mampu nyampor cem-macemmah kakanan se masok ka tana Minangkabau. Salaen jiyah, kakanan riyah kaoca' andhi' dampak jhube' ghebey kasehaten polanah ngangguy bennya' pateh se e anggep somber lemak jahat se bisah ningkat aghi resiko panyaket jantung. Tapeh nyatanah pateh se badha e nase' riyah ghun ngandung saparapatteh deri minnya' ghuring. Hal riyah e teggesagi so Professor Nur Indrawati Lipoeto se ngoca' kakanan se ngangguy pateh ngandung kalori lebbhi rende katembheng ring-ghuring.

Topic: food & beverages
Mungkin hampir sakabbinah oreng senneng ka obih bungoh. Polanah kakanan riyah salaen bernanah se raddhin, kakanan riyah makennyangan ka tabu'. Bernah bungoh se badha e obih benni ghun raddhin tapeh badha nutrisi se bennya' e delemmah. Bernah bungoh riyah nunjuk aghi badhana kandungan pigmen antosianin. Penelitien e taon 2015 nyebhuttaghi delem 100 g obih bungoh  badha 16-57 mg pigmen antosianin se nyebeb aghi obih abernah bungoh. Pigmen riyah aropa'aghi molekul delem antioksidan se andhi' bennya' manfaat ghebey kasehaten. Sajhen bungoh bernanah, sajen rajeh kandungan antosianinnah. Kanyata'an se lebbhi ngerjhettaghi pole, kakanan riyah ngandung potassium se lebbhi tenggih e bhending keddeng.

Topic: food & beverages
sabben areh tang lakoh seghut e dhelem depor, karena engko' seneng abey ghebey Jejen. Kateppak an engko' Andhik oven listrik, se dimmah oven listrik riah panasseh asomber deri listrik, angguynah lebbi nyamanan deri kompor biasah, panasseh gun nyaman e tentoagi so kabuthoan, Mon agebey Jejen leburren polan lebbi gempang. ngabesagi deri nyamanah oven so kompor biasah argenah lakar lebbi larang oven listrik. Mon ghebey oreng catering roteh ngangguy oven listrik lebbi nyaman, tak li-belien ngontrol, karena bhektonah la e ator kalaben kabuthoennah, ollenah panggengnah lebbi ratah. Mon ghebey amassak bahan se Matta tak bisa ngangguy oven, polan oven gun ghebey pengangak massak an SE la cellep. 

Topic: food & beverages
Kakanan se biyasa bada e Sampang Madhura se akowa ban nyaman reya Pa'Mi bada se ngoca' Pa' Tahu otaba Pa' Tahu. Pa' Mi arghana moda ra-kera coma RP.5000 ban Paleng larang Rp.10.000 sapereng otaba sabhundhu' mon ebhundhu'. Kakanan reya ghampang etemmo mon ghu-lagghu otaba malem. oreng se ajhuwal Pa' Mi biyasana ajhuwal otaba adhasar e romana otaba eyada'en en romana mon epenggjir jhalan (embong otaba lorong). Bada duwa' rassa Pa'Mi sanajjan pada plappana. se nomer settong Pa' Mi se poket kowa pettessa enga' andi'en Bu' Sitti se bada e kampong Takobuh otaba Jl.Rajawali GG.II ban se kowa abak bhenning andi'en Bu' Suhra se ta' pate jhau kennengnganna.

Topic: food & beverages
Al-Qur'an aropaaghi ketab paleng socce mongghu oreng Islam. Ketab paneka aghennepbhi ketab sabellunna eyantarana, Zabur, Taurot, ban Injil se samangken kabhenderran epon Firman Allah ekamangmang. Al-Qur'an ejaga langsong kaasliyanepon langsong sareng se Kobasa ban manabi Al-Qur'an ampon elang dari bhumi aropaaghi partndha kiamat. Ketab paneka epatoron ghan ne'-sakone' aghunaaghi parantara malaikat Jibril se dhaddhi pamator ka Ghuste Kanjeng Nabi Muhammad. Maca Qur'an ta' olle ban-saromban kodhu nyocce'e aba' ghallu otaba ngala' wudu'. Manabi ta' andi' wudu' oreng Islam ta' eyedhini nyeddhing otaba negghu'Al-Qur'an se aropa ketab otaba musaf. Manabi aplikasi Al-Qur'an e HP ta' aponapa sanajjan ta' andi' wudu' amargha ta' aropa musaf. 

Topic: religion
Madureh andhi' sala sittong kakanan se unik ghebey ecoba'. Kakanan riyah unik polana tajhin e campor so rojek. Biasanah rojek riyah badha e bherung rojek liana se badha e jhelen Purba, Pamekasan, Madureh. Biasanah kakanan riyah e kakan e bektoh marenah a tarawih e bhulen pasah. Rojek tajhin riyah eghebey deri tajhin ben e campor so rojek se ngangguy pettes khas Pamekasan, kacang ghuring, ben keddeng paka' . Salaen jiyah rojek riyah ngangguy cengor pas keripik se e pa ancor ka bumbu rojek. Benni ghun jiyah, rojek riyah ghi' badha camporan sayurnah kiyah (temon, cambe, ben bulung. Deddih se pertama se esabek ka pereng reh tajhin maren jiyah camporan rojek ghi' bhuruh e totta' e attasseh tajhin.

Topic: food & beverages
Oreng mon andik modal pesse se cokop bennyak riyah bisa ajhuwelen sepatoh otabe sendal. Sendal ben sepatu apapole andik'en oreng binek riyah biasanah andik model se genteng, ben pole oreng binek riyah senneng se nyamanah ateh-genteh model sepatu ben sendal. Bennyak macemmah bahan sepatu ben sendal deri se argenah mode sampek larang, deri plastik sampek dek kolek asleh. Makle dhegengan riyah gerus bennyak se melleh kodhu nyesuaiagih bik oreng se terro melleh dibik, kaden pasang argeh se seddengan ben sareh bik gebey model se genteng ben unik. Sepatu ben sendal riyah kiyah mon sereng eangghuy lekkas rosak, magkanah usaha riyah bisa elakoneh ben ariyah bisa nambah lapangan lakoh anyar dek oreng laen.

Topic: business
Padeh bik manfaat apede umummah, lateyan jiah kiah bisa ngelancaraghi peredaran dere ben ngendaliaghi kadar ghuleh, kolesterol, ben tekanan dere. Manfaat laen deri norok olahraga e sekolaan jiah bisa merrik dampak psoitif dek pemulihan oreng se ngalamen depresi. Studi se e terbitaghi neng Biological Psychiatry metaoh jhekoreng se depresi andik okoran hippocampus otak se nyusut. Kondisi jiah nyebabaghi oreng se ngaalmen dpresi bisa sossa konsentrasi ben mekker jernih. Para peneliti kiah sepakat jhek ekskul olahraga bisa merrik manfaat dek otakkeh nak kanak se andik depresi. E tamba pole aktivitas riha bisa ningkataghi mood, fungsi kognitif, ben daya engak eng anak.

Topic: sports
Lambannah neka manabi badha acara petro belasan neng madrasah paste kodhu bedha settong anak se kodhu seap a careta neng panggung kesenean. Kulah biasannah selaluh daddhi korban partunjughan careta jareya. Sabelummah molaen mangghung partunjughan biasannah kulah la ampon ayo siap dhari Tello bhulan sabelummah neka la ampon latean. Kulah a latean neka lakar neng roma sebab aba engghi ka'dhinto oelateh kaenean se ampon kasohor neng Kampong. A lateh dhari ghu' lagguh sampe're sore sareng nak kanak se laennah sopaja bisa kompak dhalam maen aghin careta. Kabettulan cereta jareya se badha bungannah sareng Kottah Bhangkalan, benner Laen caretannah Ke' Lesap. Saenggha pemaennah ka'dhinto lok coman kulah bisaos namong bedeh pole se laennah.

Topic: culture & heritage
Benyak oreng se dhujen ka cumi celleng tapeh tak bisah a massak. Mon tak bisa a massak biasanah tintanah lakar tak kaluar. Caranya besso cumi sampek bherse tapeh tengateh moso tintanah jhe' sampek kaluar. Mon la mareh, kocek bumbunah engak beng pote, jeih, kemiri, sa'ang, bhebeng mera ben cabbih. Panasen minyak sakunik pas ghuring sakejhek bumbunah sampe a beuh ro'om. Mon la ro'rom berrik aing sakunink pas pamasok cuminah. Abe' e ket-tekken cuminah makle cellengah kaluar. Mon la mareh kaluar tintanah pas nantos sakejhe' sampe cumi massa' ben abek ngembeng. Jhe' bit abit a massak cumi polanah bisa gheli otabe alot.  

Topic: food & beverages
Olahraga kene` laenna enga` ka` berka` e jhalan sabellunna lagghu ye pade marena abhajang sobbuh kiya. Ye bisa angghuy alas soko enga` sapatu otabe ta` angghuy. Berka` ta` usah jhauh-jhauh cokop pokok la kaluar pello mun ghu lagghu nyaman ben seggher. Salaen ruwa manfaatta ye ma` le ta` katonduwan ben ta` tedung pole marena abhajang sobbuh, ora` bisa lebbih locer ben pekkeran lebbih tenang, ye pastena bhagus kiya ghebey oreng se endi` riwayat kencing manis, kolesterol ben asam urat misalla. Bi` olahraga bisa maberes sakone`na ye matoron kadharra e dalam bhadhanna abe`. Mun korang olahraga ye atompok panyake`na abe`, jhe` pera` salaghi kakanan se e kakan, tape salahaghi beremma pola olahragana kiya.

Topic: sports
Entar manceng lem-malem maso cakanca e Palbbhuwan Branta tada' ollena keng polana senneng. Bakto dapa' takerjhat ngatela' reng-oreng pancengnga teng-ganteng bada dhamar se ana-barna. Bada se ngangghuy perreng lanjhang sara ma'le dapa' ka tengnga bhani pancengnga. Tape tang endi' maso sakanca'an tada' apana ghun coma panceng biyasa se kene' ban tada' dhamarra. Aherra ya tada' ollena se manceng. Di-budina la sengka, bhane odang la tada' sakanca'an aoba dhaddhi tokang congngo'en oreng manceng. kapan bada se olle noro' acerreng senneng ban perak karya magghi ta' noro' olle. bada se nyolo keya econgngo' keya ta' olle lebat. aherra kapan la abit ban abak malem Ca-kanca ngajhak mole polana angen la tamba santa' ban bhdhan komighil, mata ta' kowat mella'.

Topic: leisures
Brahmana se anyama Sidi Mantra olle dhunnya ban bine se raddhin. Akabinna reng kaduwwa jiya eberri’ ana’  lake’ anyama Manik Angkeran se mon la raja andi’ tengka jhuba’. Iya areya matada’an dhunnyana reng towana ghabay tarowan. Eppa’en ngeding sowara soro atapa neng Ghunong Agung pas nemmone Naga Besukih. Ka nagha Besukih, dhibi’en ajhellasaghi maksod datengnga. Nagha maambu amerri’ ca’-baca’an sesse’ emmas. Manik terro taowa dari dimma dhunnyana eppa’en. Mare la tao, dhibi’en entar ka Naga Besukih. Polana angko ban tama’, Manik mapeggha’ bunto’en nagha. Tape ebales bi’ ngobbhar dhibi’en sampe’ mate. Eppa’en ta’ narema. Menta soro paodi’ pole ana’en. eppa’en menta ana’en keya andi’ kaodi’an se anyar, se mesa dari dhibi’en bi’ ana’en. Nagha jiya amerri’ apa se ekapenta. Pas dari jiya, kalowar aeng se anyama Selat Bali.

Topic: culture & heritage
Keng lakar deiyyeh se engkok jheling neng songai Serayu. Bedeh beberempah keluarga se deteng ghebey arung jeram. Kabherreh sekitar wilayah Banjarnegara bedeh 3 pengelola wisata arung jeram. Sala sittongah jiah Serayu Adventure Indonesia (SAI) se teppak bedeh e bun berek eng gheledek Serayu, ben teppak bedeh neng intake Sigaluh bedeh neng dhisah SIngomerto. E dinnak ajiah finish point otabeh dermaga Arung Jeram se e lengkapin bik pondhuken, restoran, ben arena se luas ghebey akemah, out bond, paint ball, sampe mereka ngelayanaghi Dieng Tour. Keng mon neng start point bedeh neng laen dhisah e bun temorrah. Arung jeram e wilayah Sigaluh lanjhengah 14 km, bik bektoh tempuh sekitar 3 jhem.

Topic: sports
Benyak oreng satiyah se naglle ka penggunaan mesin ghebey maghempang odikna ben maghempang kalakoannah. Misallah angghuy mesin cuci ghebey ma ceppet nyassa ben tak lessoh, angghuy mesin pencuci piring otomatis makle tak lesso arakora pole ben angghuy robot vakuum pembersih ghebey asapoan lantai ben kaddheng ngeppel kiyan. Odik manossah jheman satiyah e bhentoh sarah moso mesin. Jheman la lain tak parloh butoh tenaga benyak ben bektoh se benyak ghebey mamareh kalakoan roma. Laen moso jheman lambhe se mon terro nyassaah oreng ghik koduh ka songai ghellun, mon ojhen pas tak bisah nyassa. Mon satiyah bedeh mesin cuci, tekkaah ojhen badai pagghun bisa nyassa kor pokok listrik odik. 

Topic: technology